Kortsleht

Kortsleht (Alchemilla) on roosilaadsete seltsi roosõieliste sugukonda kuuluv rohttaimede perekond. Kortslehti on umbes 300 liiki, millest suurem osa kasvab Euraasia lähisarktilises ja parasvöötmes, kuid ka Araabia poolsaare lääneosas, Lähis-Idas, Indias, Kalimantanil, Sulawesil ja Filipiinidel. Mõned liigid kasvavad Aafrika ja Ameerika mäestikes, kaasa arvatud Madagaskaril, Baffini saarel ja Gröönimaal. Eestis kasvab 23 liiki kortslehti, mis erinevad üksteisest pisitunnuste, näiteks lehtede ja varte karvasuse ning lehehambakeste kuju poolest. Kortslehed on mitmeaastased rohttaimed, mis kasvavad 45–50 cm kõrgeks. Kortslehed moodustavad tavaliselt suure puhma, kus puitunud risoomist kasvavad välja lehekodariku moodustavad lehed. Mõnel liigil lähevad leherood leherootsu otsast radiaalselt laiali ja mõnel jagunevad lehed sõrmjagusteks osalehtedeks. Leheservad on tavaliselt saagjad. Leheroots on pikk. Nii lehed kui rootsud on tihti kaetud pehmete karvakestega, mille külge jäävad kinni vihma- ja kastepiisad. Niimoodi varustab taim end veega. Väikesed õied moodustavad suuri hallikasrohelisi, rohekaskollaseid või kollaseid õisikuid. Need puhkevad hiliskevadel ja suvel lehtedest kõrgemal. Kroonlehti asendavad värvunud neljatised tupp- ja välistupplehed. Õitsevad juunist augustini. Viljadeks on lapikud pähklikesed. Kortslehtede hulgas on ilutaimi, ravimtaimi ja toidutaimi. Ilutaimi kasvatatakse põhiliselt õisikute pärast. Õisikuid ka kuivatatakse. Alchemilla acutiloba – teravahõlmine kortsleht (tavaline) Alchemilla baltica – teravhambuline kortsleht (harva) Alchemilla cymatophylla – lainjas kortsleht (harva) Alchemilla filicaulis – niitjas kortsleht (harva) Alchemilla glabra – mägi-kortsleht (harva, peamiselt Lääne-Eestis) Alchemilla glabricaulis – paljas kortsleht (haruldane) Alchemilla glaucescens – väike kortsleht (saartel ja Lääne-Eestis tavaline, Ida-Eestis haruldasem) Alchemilla glomerulans – kerajas kortsleht (haruldane) Alchemilla gracilis – küüt-kortsleht (paiguti) Alchemilla heptagona – seitsmetine kortsleht (haruldane) Alchemilla hirsuticaulis – karedakarvane kortsleht (harva) Alchemilla lindbergiana – Lindbergi kortsleht (väga haruldane) Alchemilla monticola – karjus-kortsleht (tavaline) Alchemilla murbeckiana – Murbecki kortsleht (väga haruldane) Alchemilla obtusa – tömp kortsleht (hajusalt) Alchemilla plicata – kurd-kortsleht (hajusalt) Alchemilla propinqua – ümarahõlmine kortsleht (hajusalt) Alchemilla sarmatica – tikjakarvane kortsleht (harva) Alchemilla subcrenata – pigahambune kortsleht (hajusalt) Alchemilla subglobosa – ümaraviljalne kortsleht (haruldane) Alchemilla wichurae – sälk-kortsleht (harva) Alchemilla vulgaris – harilik kortsleht Alchemilla xanthochlora – kollakasroheline kortsleht (väga haruldane) Alchemilla alpina – alpi kortsleht Alchemilla breviloba – lühihõlmane kortsleht Alchemilla conjuncta – juura kortsleht Alchemilla decumbens – maadjas kortsleht Alchemilla epipsila – paljastipne kortsleht Alchemilla erythropoda – punaraag-kortsleht Alchemilla hoppeana (Alchemilla plicatula) – Hoppe kortsleht Alchemilla mollis – pehme kortsleht Alchemilla pentaphyllea – lumi-kortsleht Alchemilla saxatilis (Alchemilla alpina subsp. saxatilis) – kalju-kortsleht Alchemilla semilunaris – poolkuujas kortsleht Aphanes arvensis (Alchemilla arvensis) – harilik põldkortsleht